Formandens nytårshilsen 2024.

Sidste år fortalte jeg om min barndoms jul og i år vil jeg fortælle om nytårsaften i min barndom.

Måske skal jeg lade være at fortælle om en pakke gærs virkning i et udendørs toilet hos en bestemt nabo og virkningen på malkemaskiner, når vi afbrød strømmen.

Måske er det en dårlig ide

Måske sætter det mig i det lys, at jeg var en lømmel som barn eller jeg søgte dårligt selskab.

Nej. Det duer ikke.

Jeg vil tage udgangspunkt et andet sted.

Temaet for Y`s men Region Danmark 2023 -24 er ”Vi har et godt tilbud: Et attraktivt fællesskab og masser af meningsfuldt, frivilligt arbejde.”

Mit tema for Hedensted Y`s men er HÅB.

Jeg har mange forfærdelige billeder på noget af det, som sker i verden i øjeblikket f.eks. i Israel/Gaza området.

Der er overskriften ”her lades alt håb ude” det er helvede. Der er følelsen af at stå alene, uden nogen hjælp i sigte.

Her dræbes alt håb.

Vi kan alle være med til at dræbe håbet.

Vi har alle brug for hjælpere i livet. Hjælpere til at se at håbet.

Når man hjælper andre, rækker man dem i virkeligheden håb.

Håbet ligger dybt i os som en længsel efter et bedre liv.

Vi kan slet ikke leve uden det håb. Så snart vi har håb, begynder vi at danne billeder på fremtiden.

Håb giver energi og nye kræfter til at fortsætte livet.

Må vores fællesskab i Hedensted Y`s Men klub være styret af håb.

Håb hænger sammen med handling, Det er ikke nok at tænke på andre, man må vise det gennem handlinger.

Vi har rigtig mange handlinger i klubbens arbejde både intern og ekstern.

Det er omsorgen for hinanden. Dem, der er tæt på og dem, som vi ikke har set, men bare deler med af vores overskud.

Der er brug for håbet i hverdagen, brug for os.

Store opgaver venter:

Ensomhed blandt børn og unge, ensomhed blandt ældre, ensomhed blandt syge.

Den mulighed, vi har igennem klubbens fællesskab, til at bringe håb ud til mennesker, er meget stor.

Det kræver tid: Tid som vi skal give videre til andre.-- Tid til at gøre en indsats i de opgaver, der er fordelt i klubben ---Tid til at lytte - tid til at få øje på andre -- tid til at besøge -- tid til at stoppe op - tid til at smile til et andet menneske.

Som Y`s Men i vores klub er det vores pligt og opgave at bringe håbet ud.

Jeg vil ønske jer et godt nytår og et håbefuldt år.